นายกฯ ลงพื้นที่จังหวัดอุดรธานี  เน้นย้ำท้องถิ่น เป็นฐานรากสำคัญพัฒนาความเจริญให้ประเทศ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดการอบรมสัมมนา “บทบาทท้องถิ่นไทยกับการกระจายอำนาจเพื่อการไปต่ออย่างยั่งยืน” ที่มหาวิทยาลัยราชภัฏอุดรธานี ในโอกาสลงพื้นที่ตรวจราชการ ซึ่งการอบรมสัมมนาดังกล่าว เพื่อให้ผู้เข้ารับการอบรมได้รับทราบบทบาทของท้องถิ่น ทิศทางการกระจายอำนาจ รวมถึงเสริมสร้างความเข้มแข็งและเพิ่มประสิทธิภาพการบริหารงานขององค์กรปกครองส่วนท้องถิ่นในการให้บริการประชาชนนายกรัฐมนตรีกล่าวว่า รัฐบาลให้ความสำคัญ และขอบคุณผู้บริหารองค์การบริหารส่วนตำบล หรือ อบต. ทั่วประเทศที่ดูแลประชาชน รวมทั้งขับเคลื่อนนโยบายและโครงการต่าง ๆ ไปสู่ท้องถิ่นบรรลุผลสำเร็จ ที่ผ่านมา รัฐบาล เร่งเดินหน้ากระจายความเจริญในทุกมิติตามแผนยุทธศาสตร์ชาติ 20 ปี เพื่อวางรากฐานให้ประเทศไทยและท้องถิ่นไทย สร้างโอกาสให้แก่พื้นที่ตนเองได้อย่างยั่งยืน พร้อมผลักดันการขยายโอกาสทางเศรษฐกิจให้ท้องถิ่นไทยทุกแห่ง มีเศรษฐกิจในระดับพื้นที่เข้มแข็งและมีสังคมที่น่าอยู่ ยกระดับรายได้ของประชาชนพื้นที่ สามารถเข้าถึงบริการของภาครัฐได้อย่างรวดเร็ว และเท่าเทียมนายกรัฐมนตรี ยังย้ำว่า รัฐบาลให้ความสำคัญกับการพัฒนาท้องถิ่นไทยมาอย่างต่อเนื่อง มุ่งเน้นการขับเคลื่อนการบูรณาการทำงานร่วมกัน ระหว่างส่วนกลาง ส่วนภูมิภาค และส่วนท้องถิ่น รวมถึงภาคเอกชน ที่เป็นภาคีสำคัญของภาครัฐ พร้อมชื่นชมท้องถิ่น ผู้บริหาร อบต. ทุกแห่งทั่วประเทศ และเจ้าหน้าที่ที่เกี่ยวข้องทุกคน ที่เป็นกําลังสําคัญในการพัฒนาความเจริญในระดับพื้นที่ ผลักดันการดำเนินงานของภาครัฐให้เกิดผลสัมฤทธิ์ ได้ฝากให้ผู้นำท้องถิ่นช่วยกันแก้ไขปัญหาค่าฝุ่น PM 2.5 และหวังให้ผู้บริหารส่วนท้องถิ่นนำความรู้ที่ได้รับจากการแลกเปลี่ยนประสบการณ์การทำงานระหว่างกัน นำมาปรับใช้ในการบริหารจัดการตามบริบทพื้นที่ของตนเอง นำไปสู่การพัฒนาที่ยั่งยืน เกิดประโยชน์สูงสุดต่อประชาชน องค์กรท้องถิ่นและประเทศชาติต่อไป